### Resumé

Lokalplanerne for kolonihaverne er nu vedtaget og offentliggjort. I dialogen med haveforeningerne, på borgermødet d. 25. april 2023 og i henvendelser fra de enkelte kolonister har det gennemgående spørgsmål været, hvornår og hvordan lovliggørelsesprocessen skal gennemføres. Plan & Energi vil på mødet præsentere oplæg til en strategi for lovliggørelse af bebyggelse, som ikke overholder lokalplanernes bestemmelser.

### Sagsfremstilling

Teknisk Udvalg vedtog på mødet d. 12. december på baggrund af de indkomne indsigelser de bygningsregulerende principper, som nu danner administrationsgrundlaget for alle kommunens kolonihaver. De vedtagne lokalplaner blev offentliggjort den 26. februar 2024 med fire ugers klagefrist.

Formålet med bestemmelserne i lokalplanerne er at sikre, at kolonihaverne fastholdes som områder til fritids- og rekreationsformål. Efter lokalplanernes endelige vedtagelse og offentliggørelse, har lokalplanerne fået retsvirkning, og der kan nu igangsættes en lovliggørelsesproces for retlig og fysisk lovliggørelse af de kolonihavehuse og anden bebyggelse, der ikke overholder lokalplanernes bestemmelser.

**Krav**

Af bygningsreglementet fremgår det, at kolonihavehuse, der er tilladt i en godkendt lokalplan eller deklaration og hvoraf størrelse og placering er fastlagt, kan opføres uden ansøgning om byggetilladelse.

I forhold til bygningsreglementet er de eneste krav til kolonihavehuse, der kan opstilles uden byggetilladelse, at de skal leve op til krav om afløbsinstallationer, krav om røgalarmanlæg eller røgalarm, krav om energiforsyningsanlæg og krav til vandinstallationer. Yderligere krav fremgår af lokalplanerne.

Det følger af den almindelige forvaltningsret, at den myndighed, der forvalter en lov som første instans, har pligt til at søge konstaterede ulovlige forhold lovliggjort. Det betyder bl.a., kommunen skal foranledige et ulovligt forhold lovliggjort, medmindre forholdet har underordnet betydning, jf. planlovens § 51, stk. 3. Lovliggørelse kan ske enten retligt eller fysisk.

**Lovliggørelse**

Retlig lovliggørelse betyder, at et byggeri lovliggøres rent formelt. Dette betyder, at byggeriet lovliggøres, uden at der sker fysiske ændringer i byggeriet. Retlig lovliggørelse kan være efterfølgende udstedelse af tilladelse eller dispensation.

Kan der ikke ske retlig lovliggørelse, fordi overskridelserne er for store og det vurderes, at en dispensation ikke kan begrundes, skal der foretages en fysisk lovliggørelse.

Agnete Bruun med bebyggelse, der ikke overholder lokalplanernes bestemmelser, kan lovliggøres med en dispensation fra lokalplanen ifølge planlovens § 19, hvis dispensationen ikke er i strid med lokalplanens principper, som selve formålet med lokalplanen, lokalplanens anvendelse mv.

Dispensationer udstedes i hver enkelt sag ved konkret vurdering af det konkrete byggeri og forholdene på det konkrete havelod, og vil som hovedregel kun kunne gives på særlige vilkår og ikke som en generel dispensation, jf. Planlovens § 19, stk. 1 og 2. En ansøgning om dispensation skal være begrundet. Ved eventuelle dispensationer foretages nabohøring.

**Lovliggørelsesproces**

Ved fysisk lovliggørelse skal ejeren af haveforeningen og lejeren af haveloddet have et varsel om påbud, hvor der redegøres for, hvilket ulovligt forhold Vejle Kommune har konstateret. Det er en partshøring, hvor ejeren får mulighed for at komme med bemærkninger og indsigelser, eller tage skridt til at søge forholdet lovliggjort.

Nægter ejer/lejer at lovliggøre, udstedes der et påbud med en frist til at lovliggøre. Hvis påbuddet ikke efterkommes, vil det medføre en politianmeldelse. Påbuddet kan herefter fastslås ved dom, og der kan pålægges tvangsbøder indtil det ulovlige forhold er lovliggjort. I sidste ende kan der foretages en tvangsmæssig lovliggørelse på ejerens bekostning, jf. planlovens § 63, stk. 3.

**Grundlag for dialog**

Forvaltningen har foretaget registrering, der indikerer, at en større del af havelodderne overskrider gældende regler. Den foretagne registrering kan ikke ukritisk lægges til grund for lovliggørelsessager. Derfor anbefaler forvaltningen, at det vil være hensigtsmæssigt, at alle havelodder opmåles af en landinspektør for at skabe klarhed over bygningsmassens størrelse, som kan fremlægges for kolonisterne og bruges som grundlag i efterfølgende lovliggørelsessager.

På mødet vil forvaltningen komme med forslag til en lovliggørelsesstrategi og redegøre nærmere for tidsplanen for den videre proces med lovliggørelsen.

### Økonomi

Ikke relevant

### Klima og resiliensvurdering

Ikke relevant

### Sagens videre forløb

Sagen skal alene behandles af Teknisk Udvalg

### Indstilling Teknik- og Miljødirektøren indstiller,

**at** sagen drøftes.

### Beslutning

Drøftet.